1930 йылдың 30 июлендә Кондратюк "Хлебопродукт"тың бер нисә хеҙмәткәре менән бергә зыян килтереүҙә ғәйепләнеп ҡулға алына. Ғәйепләү пункттарының береһе — ул "Мастодонт"ты һыҙымһыҙ ғына түгел, ҡаҙаҡһыҙ ҙа төҙөгән. Урындағы етәкселек, ҡаралты был тиклем игенгә сыҙамаясаҡ һәм, 10 мең тонна халыҡ игенен һәләк итеп, емереләсәк, тигән һығымтаға килгән. 1931 йылдың 10 майында уны өс йылға лагерға хөкөм иткәндәр. Ысынында иһә «Мастодонт» 60 йылдан ашыу торҙо һәм 1990-сы йылдар уртаһында янып юҡҡа сыҡты. Әммә Кондратюк лагерь урынына Новосибирскиҙа ойошторолған күмер предприятиеларын проектлау буйынса тотҡон инженерҙар өсөн 14-се махсуслаштырылған бюрола эшләүгә йәлеп ителгән. Унда ул 1932 йылдың авгусына тиклем эшләй, тау-шахта ҡорамалдары өлкәһендә ике уйлап табыу эштәрен башҡарып өлгөрә һәм патент һәм автор танытмаһы ала. Уның тарафынан бер нисә махсус проблема тураһында: бетон һәм тоҡом йыйыу эштәрен ҡалыплы механизациялау менән шахталарҙа ҡаҙыуҙы тиҙләтеү һәм еңелләштереү, юғары ҡаршылыҡлы бетонды һәм шахта үҙәктәрен даими һаҡлау, копёр (тимер-бетон шахта өҫтөндә күтәргес ҡуйыу өсөн эшләнгән ҡоролма) яһау буйынса мәҡәләләр баҫтырыла.